Urmas Varblane

Urmas Varblane (sündinud 20. juulil 1961 Mõisakülas) on eesti majandusteadlane, Tartu Ülikooli majandusteaduskonna rahvusvahelise ettevõtluse professor ja Eesti Teaduste Akadeemia liige (alates 2009). 
pisi|Urmas Varblane (2025) 

Haridus
Urmas Varblane on lõpetanud 1979. aastal Mõisaküla Keskkooli ja 1984. aastal Tartu Riikliku Ülikooli majandusküberneetika eriala cum laude. 1989. aastal kaitses ta majandusteaduste kandidaadi kraadi Moskva Riiklikus Ülikoolis tööga "Сравнительный анализ экономической эффективности хозяйственной деятельности на примере предприятий обувной промышленности" ("Ettevõtte majandustegevuse efektiivsuse võrdlevanalüüs majandusmatemaatiliste meetoditega"). 

Ta on ennast täiendanud Augsburgi ülikoolis (Saksamaa), Kieli Maailmamajanduse Instituudis (Saksamaa), Bentley Kolledžis (USA), Londoni Ülikooli Kolledžis (UCL, Suurbritannia) ja Zernike Grupis Groningenis (Holland). 

Töökäik
Urmas Varblane oli aastatel 1984–1985 Tartu Riikliku Ülikooli majandusteaduskonna stažöör-uurija ja aastatel 1985–1986 assistent. Aastatel 1986–1989 oli ta Moskva Riikliku Ülikooli aspirant. Ta töötas 1989–1992 Tartu Ülikoolis vanemõpetajana, 1992–1993 lektorina ning 1993–2000 dotsendina. Aastatel 1993–2000 oli ta Euroteaduskonna (EuroFaculty) Tartu keskuse juht ja Euroteaduskonna asedirektor. Ta töötas Tartu Ülikooli (TÜ) majandusteaduskonna juhtimise ja turunduse instituudi juhatajana aastatel 2001–2005; teadusprodekaanina 1999–2001 ja 2005–2019. Alates 2001. aastast on ta Tartu Ülikooli rahvusvahelise ettevõtluse professor ja alates 2014. aastast Tartu Ülikooli senati liige. 

Aastail 2002–2006 oli Varblane Eesti Vabariigi presidendi majanduskomisjoni liige.   

2009. aastal valiti ta Eesti Teaduste Akadeemia liikmeks majandusteaduse alal, ta kuulub akadeemias humanitaar- ja sotsiaalteaduste osakonda ning oli 2009–2019 sama osakonna juhataja.  

Urmas Varblane on alates 2009. aastast Eesti Panga nõukogu liige, alates 13. juunist 2023 esimees. Riigikogu määras Urmas Varblase Eesti Panga nõukogu esimeheks. err.ee (vaadatud 29.05.2023) Aastatel 2014–2023 oli ta Eesti eelarvenõukogu liige.

 Teadustöö 
Urmas Varblane on Eesti nüüdisaegse, turu- ja teadmistepõhisele majandusele ülemineku majandusteaduse üks rajajatest. Tema peamised uurimisvaldkonnad on otseste välisinvesteeringute roll majanduse ümberstruktureerimisel, riigi innovatsioonisüsteem, sektoraalsed innovatsioonisüsteemid küpsetes tööstusharudes, üleilmastumine ja majandusliku konvergentsi protsess ja ettevõtete rahvusvahelistumine. 

 Töid 
Urmas Varblane on mitmekümne monograafia ja õpiku autor või kaasautor. Avaldanud üle kolmesaja teaduspublikatsiooni.

 Välismajanduslik kaitsepoliitika. Tartu, 1992.

 Majanduse algkursus : õpik keskkoolile. Tartu, 1995.
 Rahvamajandus : (makrotasand II) : [õpik]. Tartu, 1996.

 Eesti majandus - lõimumine Euroopa ja globaalses kontekstis. Tartu, 2008.

 Eesti majanduse aktuaalsed arenguprobleemid keskpikas perspektiivis. Tartu Ülikooli Kirjastus, 2009.
 Eesti masinatööstuse hetkeseis ja arengusuunad. Tartu Ülikooli Kirjastus, 2011.

 Tunnustus 

 2003 Eesti Vabariigi teaduspreemia sotsiaalteadustes  (vaadatud 12. märtsil 2013)
 2005 Tartu Ülikooli aumärk
 2008 Raefondi preemia Urmas Varblase CV ETA lehel (pdf; vaadatud 12. märtsil 2013)
 2013 Valgetähe III klassi teenetemärk 
 2016 Tartu Ülikooli väike medal
 2017 Eesti Kaubandus-Tööstuskoja II klassi aumärk 
 2022 Edgar Kanti medal
 2024 Tartu Ülikooli suur medal

 Teadusorganisatsiooniline tegevus 

Urmas Varblane on 2000. aastast European Association for Comparative Economic Studies juhatuse liige ja oli aastatel 2002–2007 Eesti Vabariigi presidendi akadeemilise nõukogu majanduskomisjoni liige. 2003. aastast on ta Eesti Majandusteadlaste Seltsi ja European International Business Academy liige ning 2006. aastast International Entrepreneurship Academy liige. Alates 2020. aastast on ta Eesti Teadusagentuuri hindamisnõukogu liige. 

Varblane on olnud retsenseerija erinevates teadusajakirjades, nagu Research Policy, Technovation, Science and Public Policy, Industry and Higher Education, Transnational Corporations, Journal of East West Business, Journal of Knowledge Economy, Baltic Journal of Economics, Economic Systems, Journal of Small Business jt.  

Isiklikku
Urmas Varblane on abielus, tal on kaks tütart ja poeg. Tema hobideks on suusatamine, ehitamine ja filateelia.

 Viited 

 Välislingid 
 Urmas Varblane Google Scholar lehekülg
 Urmas Varblane ResearchGate lehekülg
 Urmas Varblane Eesti Teaduste Akadeemia kodulehel

 Kalev Vilgats "Urmas Varblane: Majandusteadlane paneb valitsusele koolipoisi hinde" Pärnu Postimees, 07.10.2009 (intervjuu)
 Priit Simson "Urmas Varblane: maksutõus paneks kasvu kinni" EPL, 9. november 2009 (intervjuu)
 "Urmas Varblane: võlakriisile reageerimisel jäädakse pidevalt hiljaks" Riigikogu Keskerakonna fraktsiooni pressiteade, 13.12.2011
 "Varblane: Aasia areng tõstab tulevikus toidu- ja energiahindu hüppeliselt" Postimees, 21.11.2012
 Argo Ideon "Urmas Varblane: Me peame riiki nagu miljardäride klubi" Postimees, 16.03.2013 (intervjuu)

Kategooria:Eesti majandusteadlased
Kategooria:Tartu Ülikooli majandusteaduskonna professorid
Kategooria:Eesti Teaduste Akadeemia liikmed
Kategooria:Valgetähe III klassi teenetemärgi kavalerid
Kategooria:Sündinud 1961